2002 թվականին՝ ԱՄՆ տեղափոխվելուց հետո, Մանուկյանը դառնում է ամերիկացի կոմպոզիտոր Ռոն Թեյլորի աշակերտը և միևնույն ժամանակ ինքնուրույն ուսումնասիրում է սիմֆոնիկ երաժշտության հիմունքները, օրկեստրավորման արվեստ և այլն: Նա նաև դիրիժորոթյան դասեր է առնում Ստեֆան Պիացցայից և հետագայում՝ Դեյվիդ Բախից: 2005-2007 թթ. նա շարունակում է իր ուսումը Կալիֆորնիայի համալսարանի Լոս Անջելեսի մասնաճյուղում` Ջոն Քենեդիի և Ջեյմս Նյուտոնի գլխավորությամբ: Նա հաջողությամբ ավարտում է կոմպոզիտորական բաժնի ասպիրանտուրան՝ ներկայացնելով իր առաջին սիմֆոնիան (նվիրված Հայաստանի անկախության 15 ամյակին), և շարունակում է իր գործնեութունը` գրելով մեծածավալ սիմֆոնիկ և կամերային ստեղծագործություններ: Դեռ ուսանողական տարիներից սկսած, Մանուկյանի գործերն արժանանում են միջազգային ճանաչման` կատարվելով հեղինակավոր երաժիշտների կողմից, բոլոր աշխարհամասերում: